திருப்பூரில் அமைந்துள்ள திருப்பூர் குமரன் மகளிர் கல்லூரியில் உள்ள தமிழ்த்துறை ஏற்பாடு செய்திருந்த தமிழ்க் கணினி, இணையப் பயிலரங்கம் குறிப்பிடத்தகுந்த மற்றுமொரு பயிலரங்கமாகும். இக்கல்லூரி கூட்டுறவு வீட்டுவசதித்துறையின் உறுப்புக் கல்லூரியாகும். மூவாயிரத்திற்கும் மேற்பட்ட மாணவியர் கல்வி பயிலும் இடமாக இக்கல்லூரி உள்ளது. மிகச் சிறந்த வனப்பார்ந்த கட்டடங்களும், ஆடரங்குகளும், கலையரங்கும், வகுப்பறைகளும், பேருந்து வசதிகளும் கொண்டு இக்கல்லூரி உள்ளது. தமிழ்த்துறைத் தலைவர் பேராசிரியர் கண்ணகி அவர்கள் இந்தப் பயிலரங்கிற்கான ஏற்பாட்டினைச் செய்திருந்தார். பேராசிரியர்களும், கல்லூரி நிர்வாகத்தினரும் போதிய ஒத்துழைப்பு நல்கியதால் பயிலரங்கம் மிகச் சிறப்பாக நடைபெற்றது.